Afsondering en aanvulling - www.bybelkennis.co.za
by Coen Slabber · Published 06/09/2015 · Updated 30/08/2015
We are not the reason the gospel works; the gospel is the reason the gospel works. —Ligon Duncan
Sommige mense rus nooit werklik nie. Hulle is te besig met die aktiwiteite van die lewe – dit lyk asof hulle altyd op pad iewers heen is. Jesus het nie daardie probleem gehad nie. Hy het doelbewus afsondering vir geestelike aanvulling gesoek. Hy het besef hoe belangrik sulke tye was om weer sy geestelike batterye te laai. Daarom het Hy elke moontlike geleentheid gebruik om dit te doen.
Maar wat van ons? Wanneer laas was jy stil in die teenwoordigheid van God met geen agenda anders as die begeerte om aan sy voete te sit nie? Baie mense sien afsondering in 'n negatiewe lig – net iets wat jy doen as dit absoluut noodsaaklik is. Afsondering, as ons dit reg doen, gee energie aan ons interaksie met ander en voed ons siel.
Almal van ons se tyd is waardevol. Tyd met God alleen – sonder fone, skootrekenaars en menslike en tegnologiese afleidings – selfs gebedsvriende – is krities. Tydens sulke tye vul die Gees ons weer. In afsondering kan ons God se lewegewende asem ontvang. Daarna het ons weer 'n nuwe sensitiwiteit en deernis met ander mense – en ons liefde vir Hom word versterk. Ons kry dit net by die Bron van alle krag en waarheid.